শুবু চজন আব্রাহাম

**শুবু চজন আব্রাহাম** (**শুবু** বা **ইজরায়েলে রুশ অভিবাসী শিশুদের শিক্ষার জন্য ইউনাইটেড ফান্ড** নামেও পরিচিত), হলো ইজরায়েলে অবস্থিত একটি অর্থোডক্স ইহুদি কিরুভ (ধর্মানুরাগী করে তোলার প্রয়াস) সংস্থা। প্রাক্তন সোভিয়েত ইউনিয়ন থেকে আগত অভিবাসী শিশুদের জন্য বিদ্যালয়, গ্রীষ্মকালীন শিবির এবং বিদ্যালয়-পরবর্তী শিক্ষাক্রমের একটি নেটওয়ার্ক হিসেবে রাব্বি আব্রাহাম ইয়াকভ পাম এই সংস্থাটি প্রতিষ্ঠা করেছিলেন। বর্তমানে এই প্রতিষ্ঠানের শিক্ষার্থী তালিকা শুধুমাত্র অভিবাসীদের মধ্যেই সীমাবদ্ধ নেই; বরং জন্মসূত্রে ইজরায়েলি এবং বিশ্বব্যাপী বিভিন্ন স্থান থেকে আগত শিক্ষার্থীরাও এর অন্তর্ভুক্ত হয়েছে।

## নামকরণ

"শুবু" একটি হিব্রু শব্দ, যার অর্থ "প্রত্যাবর্তন"। যেহেতু এই সংস্থার মূল লক্ষ্য হলো ধর্মে উদাসীন ইহুদিদের তাদের নিজস্ব ধর্মীয় শেকড় ও ঐতিহ্যে ফিরিয়ে আনা, তাই এর এরূপ নামকরণ করা হয়েছে। শুবুর প্রতিষ্ঠাতা রাব্বি আব্রাহাম পামের পরলোকগমনের পর, তার স্মৃতির প্রতি শ্রদ্ধা জানিয়ে সংস্থার নামের সাথে "চজন আব্রাহাম" শব্দগুচ্ছটি যুক্ত করা হয়, হিব্রু ভাষায় যার অর্থ "আব্রাহামের দর্শন"।

## পটভূমি

সোভিয়েত ইউনিয়নের শাসনামলে সরকার একাধিক ধর্মবিরোধী অভিযান পরিচালনা করেছিল। লাল সন্ত্রাস এবং মহা শুদ্ধিকরণের (Great Purge) সময় হাজার হাজার ধর্মীয় নেতাকে নৃশংসভাবে হত্যা করা ছাড়াও, ধর্মীয় অনুশাসন পালন ও প্রচারকে দমন করার উদ্দেশ্যে অসংখ্য কঠোর আইন প্রণয়ন করা হয়েছিল। উদাহরণস্বরূপ, ১৯২৯ সালে সমস্ত ধর্মীয় প্রতিষ্ঠানের ওপর অত্যধিক কর আরোপ করা হয়; ১৮ বছরের কম বয়সী সকল নাগরিকের জন্য ধর্মীয় সমাবেশ ও অনুষ্ঠানে অংশগ্রহণ নিষিদ্ধ করা হয়; এবং বিদ্যালয়ে ধর্মীয় শিক্ষা প্রদানকে আইনত দণ্ডনীয় অপরাধ হিসেবে ঘোষণা করা হয়। সত্তর বছরেরও বেশি সময় ধরে চলা এই ধর্মীয় দমনের ফলে সোভিয়েত ইউনিয়নে ইহুদি ধর্মের অস্তিত্ব প্রায় বিপন্ন হয়ে পড়েছিল।

সোভিয়েত ইউনিয়নের পতনের পর, প্রাক্তন সোভিয়েত ইউনিয়ন থেকে ইজরায়েলে ইহুদি অভিবাসনের ঢল নামে এবং প্রতিদিন সহস্রাধিক ইহুদি অভিবাসী ইজরায়েলে প্রবেশ করতে থাকে। এমতাবস্থায়, আন্তর্জাতিক অর্থোডক্স ইহুদি সম্প্রদায় ধর্মনিরপেক্ষ রুশ ইহুদিদের পুনরায় ধর্মীয় অনুশাসনের আওতায় আনার দায়িত্ব গ্রহণ করে।

## ইতিহাস

১৯৯০ সালে নিউ জার্সির পারসিপ্যানি-ট্রয় হিলসে অনুষ্ঠিত আগুদাথ ইজরায়েল অফ আমেরিকার সম্মেলনে রাব্বি আব্রাহাম পাম ইজরায়েলে রুশ অভিবাসীদের পরিস্থিতি সম্পর্কে আলোকপাত করেন। তিনি ঘোষণা করেন, "সমগ্র ইহুদি জাতির (*কলাল ইজরায়েল*) ভবিষ্যৎ আমাদের হাতে," এবং সতর্ক করে বলেন যে, যদি রুশ শিশুদের জন্য দ্রুত একটি যথাযথ ইহুদি শিক্ষা ব্যবস্থা গড়ে তোলা না হয়, তবে এই হাজার হাজার অভিবাসী শীঘ্রই ধর্মনিরপেক্ষ ইজরায়েলি সংস্কৃতির সাথে মিশে নিজেদের স্বকীয়তা হারিয়ে ফেলবে। তার ভাষণের দিনেই একটি সভা আহ্বান করা হয়, যেখানে ম্যাক্স নফ, শেলডন বেরেন এবং আব্রাহাম (আবে) বিডারম্যান উপস্থিত ছিলেন—যাঁরা পরবর্তীতে শুবুর নেতৃত্বে আসেন। বিডারম্যানকে সংস্থার চেয়ারম্যান হিসেবে মনোনীত করা হয়। সম্মেলনের কিছুকাল পরেই রাব্বি পাম লিখেছিলেন:

### ইজরায়েলে প্রাথমিক সফর

আগুদাথ ইজরায়েলের কাউন্সিল অফ তোরাহ সেজেস-এর (মোয়েতজেস গেদোলেই হা তোরাহ) একটি সভার পর সিদ্ধান্ত নেওয়া হয় যে, রুশ অভিবাসীদের সাথে সাক্ষাৎ করতে এবং তারা অর্থোডক্স ইহুদি শিক্ষার প্রতি আগ্রহী কি না তা যাচাই করতে একটি প্রতিনিধিদল ইজরায়েলে প্রেরণ করা হবে। বহু ইজরায়েলি ও রুশ সমাজকর্মী এবং শিশুসহ শত শত রুশ অভিবাসীর সাথে কথা বলার পর প্রতিনিধিদলটি এই সিদ্ধান্তে উপনীত হয় যে, অভিবাসীরা প্রকৃতপক্ষে এই শিক্ষার প্রতি ইতিবাচক মনোভাব পোষণ করে। এরপর তারা ইজরায়েলের শীর্ষস্থানীয় রাব্বিদের শরণাপন্ন হন, যাঁদের মধ্যে ছিলেন রাব্বি এলজার মেনাচেম মান শাখ, রাব্বি শ্লোমো জালমান অয়ারবাখ এবং ভিজনিৎজ হাসিদিক আদালতের রাব্বি মোশে ইহোশুয়া হ্যাগার। এই ধর্মগুরুরা তাদের বিশেষভাবে অভিবাসী শিশুদের প্রতি মনোযোগ দেওয়ার পরামর্শ দেন, কারণ এই শিশুরা তখনও সম্পূর্ণভাবে নিরীশ্বরবাদী শিক্ষার দ্বারা প্রভাবিত হয়নি। তারা আশা করেছিলেন যে, বিদ্যালয়ে শিশুরা ইহুদি ধর্ম সম্পর্কে শিক্ষা লাভ করলে তা তাদের পরিবারেও প্রভাব ফেলবে। সফরকালীন সময়ে, দলটি সারা দেশে অর্থোডক্স রাব্বি ও সমাজকর্মীদের সাথে সাক্ষাৎ করে, যাঁরা ইতিপূর্বেই অভিবাসীদের সাথে কাজ শুরু করেছিলেন কিন্তু ব্যাপক পরিসরে কিছু করার মতো প্রয়োজনীয় অর্থ তাদের ছিল না। এছাড়াও তারা কয়েকটি চিনুচ আজমাই বিদ্যালয় পরিদর্শন করেন যেখানে ইতিমধ্যেই রুশ শিশুরা ভর্তি হয়েছিল।

### ফলাফল ও বিস্তৃতি

যদিও শুবুর প্রথম ক্লাসগুলো ভ্রাম্যমাণ ট্রেলারে শুরু হয়েছিল, কিন্তু পরবর্তীতে সংস্থাটি ব্যাপকভাবে বিস্তৃত হয়েছে। বর্তমানে ইজরায়েল জুড়ে এর ৭৭টি বিদ্যালয় ও বিদ্যালয়-পরবর্তী কর্মসূচি এবং পনেরোটি গ্রীষ্মকালীন শিবির রয়েছে। ২০১৬ সালে, দায়ান জোনাথন আব্রাহামকে সংস্থার *নাসি* (প্রেসিডেন্ট) হিসেবে নিয়োগ দেওয়া হয়, তবে তিনি ২০১৯ সালের দিকে পদত্যাগ করেন বলে ধারণা করা হয়। শুবুর মার্কিন বিভাগ (মূলত একটি তহবিল সংগ্রহকারী শাখা) পরবর্তীতে একটি "ভাদ হানেসিয়াস" বা "প্রেসিডেন্সি কাউন্সিল" গঠন করে, যার নেতৃত্বে ছিলেন রাব্বি রিউভেন ফিনস্টাইন (ইয়েশিভা অফ স্টেটেন আইল্যান্ডের) এবং রাব্বি এলিয়া ব্রুডনি (মির ইয়েশিভার)। ২০২২ সালে, রাশিয়ার আগ্রাসন থেকে পালিয়ে আসা ইউক্রেনীয় শরণার্থীদের আগমনের ফলে শুবুতে ভর্তির হার বৃদ্ধি পায়।

রাব্বি পাম জীবনের শেষ দিন পর্যন্ত এই সংস্থার সাথে যুক্ত ছিলেন। তার মৃত্যুর পর, তার স্মৃতির সম্মানে সংস্থার নাম "শুবু" থেকে পরিবর্তন করে "শুবু চজন আব্রাহাম" রাখা হয়।

## পদ্ধতি

শুবুর কার্যপদ্ধতি হলো ইহুদি ধর্মীয় শিক্ষার পাশাপাশি উচ্চমানের সাধারণ (ধর্মনিরপেক্ষ) শিক্ষা প্রদান করা, যাতে অভিভাবকরা তাদের সন্তানদের এই বিদ্যালয়ে পাঠাতে উৎসাহিত হন।
 
ইজরায়েলি জনমত জরিপকারী রাফি স্মিথ পরিচালিত একটি জরিপে এই পদ্ধতির কার্যকারিতা প্রমাণিত হয়। শুবু কর্তৃক নিযুক্ত হয়ে তিনি ধর্মনিরপেক্ষ ইজরায়েলি অভিভাবকদের ওপর একটি জরিপ চালান, যার উদ্দেশ্য ছিল উচ্চমানের সাধারণ শিক্ষা তাদের সন্তানদের শুবু বিদ্যালয়ে ভর্তি করাতে উৎসাহিত করবে কি না তা যাচাই করা। জরিপে অংশগ্রহণকারীদের তিন-চতুর্থাংশই ছিলেন সম্পূর্ণ ধর্মনিরপেক্ষ (*[[হিলোনি]]*) এবং নয় শতাংশ নিজেদের ঐতিহ্যবাহী (*[[মাসোরতি]]*) হিসেবে পরিচয় দেন; সামগ্রিকভাবে ৯০ শতাংশই শাব্বাত বা ধর্মীয় অনুশাসন পালন করতেন না। জরিপে দেখা যায়, ৫৮ শতাংশ অধাৰ্মিক অভিভাবক সাধারণ শিক্ষার চেয়ে ইহুদি ধর্মীয় শিক্ষা বেশি অথবা অন্তত সমপরিমাণে চান। যখন তাদের জিজ্ঞাসা করা হয় যে, বাড়ির পনেরো মিনিটের দূরত্বের মধ্যে যদি এমন একটি বিদ্যালয় থাকে যেখানে উন্নত সাধারণ ও ইহুদি শিক্ষা, এবং নিয়মানুবর্তিতা ও সহিংসতা প্রতিরোধের ওপর জোর দেওয়া হয়, তবে তারা তাদের সন্তানদের সেখানে ভর্তি করাবেন কি না—তখন বারো শতাংশ নিশ্চিত সম্মতি জানান এবং আটত্রিশ শতাংশ জানান যে তারা সম্ভবত ভর্তি করাবেন। জরিপে শুবুতে অধ্যয়নরত শিক্ষার্থীদের অভিভাবকদের সন্তুষ্টির বিষয়টিও উঠে আসে, যা অনেক ক্ষেত্রে ধর্মনিরপেক্ষ বিদ্যালয় ব্যবস্থার চেয়েও উন্নত ছিল।

## আরও দেখুন
* ইন্ডিপেন্ডেন্ট এডুকেশন সিস্টেম (ইজরায়েল)
* লেভ ল'আচিম

## তথ্যসূত্র

বিষয়শ্রেণী:অর্থোডক্স ইহুদি প্রচার
বিষয়শ্রেণী:১৯৯১-এ প্রতিষ্ঠিত ইহুদি সংগঠন
বিষয়শ্রেণী:বালেই তেশুভা প্রতিষ্ঠান
বিষয়শ্রেণী:ইজরায়েল ভিত্তিক ইহুদি দাতব্য সংস্থা
বিষয়শ্রেণী:ইজরায়েল ভিত্তিক শিশু দাতব্য সংস্থা
বিষয়শ্রেণী:ইজরায়েলে ইহুদি শিক্ষা
বিষয়শ্রেণী:ইহুদি গ্রীষ্মকালীন শিবির
বিষয়শ্রেণী:বিদ্যালয়-পরবর্তী কার্যক্রম
বিষয়শ্রেণী:ইজরায়েলে রুশ অভিবাসী
বিষয়শ্রেণী:যুক্তরাষ্ট্রে ১৯৯১-এর প্রতিষ্ঠান
বিষয়শ্রেণী:আধুনিক হিব্রু শব্দ ও শব্দসমষ্টি